อย.จับมือทูตไทยในแอฟริกาตะวันออก ส่งเสริมการส่งออกผลิตภัณฑ์สุขภาพ

อย. ไทย และเอกอัครราชทูตไทยประจำกรุงไนโรบีพร้อมด้วยคณะผู้แทนจากสหพันธ์สาธารณรัฐโซมาเลีย และสาธารณรัฐบุรุนดี ร่วมหารือเพื่อสร้างความเชื่อมั่นมาตรฐานผลิตภัณฑ์อาหาร ยา และเครื่องสำอางของไทยให้เป็นที่ยอมรับในแอฟริกาตะวันออก โดยเฉพาะในโซมาเลียและบุรุนดี เพื่อขยายโอกาสการส่งออกสินค้าของไทย

**นายแพทย์วิทิต สฤษฎีชัยกุล รองเลขาธิการคณะกรรมการอาหารและยา** นำทีมเจ้าหน้าที่ อย. เปิดบ้านให้การต้อนรับ **นางสาวมรกต เจนมธุกร เอกอัครราชทูตไทยประจำกรุงไนโรบี** พร้อมด้วยคณะผู้แทนจากสำนักงานมาตรฐานโซมาเลีย (Somali Bureau of Standards: SOBS) หอการค้าโซมาเลีย (Somali Chamber of Commerce and Industry: SCCI) และผู้แทนจากสาธารณรัฐบุรุนดี หารือและแลกเปลี่ยนองค์ความรู้ด้านการกำกับดูแลและมาตรฐานผลิตภัณฑ์อาหาร ยา และเครื่องสำอางของไทย เพื่อสร้างความเชื่อมั่นให้เป็นที่ยอมรับในโซมาเลียและบุรุนดี และเป็นแนวทางในการกำหนดมาตรฐานให้สอดคล้องกับมาตรฐานของไทยในอนาคต โดย **นายแพทย์วิทิต สฤษฎีชัยกุล รองเลขาธิการฯ อย.** เปิดเผยว่า การประชุมหารือในวันนี้ ถือเป็นโอกาสอันดีในการเสริมสร้างความเข้าใจและความเชื่อมั่นในผลิตภัณฑ์สุขภาพไทยที่มีคุณภาพ ประสิทธิภาพ ปลอดภัย และสอดคล้องกับมาตรฐานสากล ภายใต้การกำกับดูแลของ อย.

**นางสาวมรกต เจนมธุกร เอกอัครราชทูตไทยประจำกรุงไนโรบี** กล่าวเพิ่มเติมว่า โซมาเลียและบุรุนดีมีความต้องการผลิตภัณฑ์สุขภาพของไทยในระดับสูง ทั้งนี้โซมาเลียอยู่ในระหว่างดำเนินการพัฒนาหน่วยงานกำกับดูแลด้านยาและผลิตภัณฑ์สุขภาพ (National Medicines Regulatory Authority) การแลกเปลี่ยนองค์ความรู้กับ อย. ในวันนี้จะทำให้โซมาเลียมีความเข้าใจและเชื่อมั่นมาตรฐานของผลิตภัณฑ์สุขภาพไทยมากยิ่งขึ้น และอาจใช้เป็นแนวทางเพื่อการพัฒนาระบบกำกับดูแลผลิตภัณฑ์สุขภาพในอนาคต

**รองเลขาธิการฯ** อย. กล่าวตอนท้ายว่า “พลังแห่งการแลกเปลี่ยนความรู้เป็นปัจจัยสำคัญในการขับเคลื่อนความก้าวหน้าและสร้างสรรค์โลกใหม่” โดยหวังเป็นอย่างยิ่งว่าการประชุมในวันนี้ จะนำไปสู่ความร่วมมือระหว่างไทย โซมาเลีย และบุรุนดี ทั้งในแง่การคุ้มครองผู้บริโภค และขยายโอกาสทางการค้าการลงทุนต่อไปในอนาคต

**\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\***

**วันที่เผยแพร่ข่าว 21 พฤษภาคม 2568 ข่าวแจก 156 / ปีงบประมาณ พ.ศ. 2568**

****